President vergader met staatsdiensvakbondPres. Cyril Ramaphosa vergader met Nehawu (25 September 2020) (Foto: Presidensie/Twitter) Die regering en die vakbond Nehawu sal gesprekke voortsit oor ŉ rits kwessies wat betref kollektiewe bedinging en werksplektoestande vir staatsamptenare, veral in die lig van die Covid-19-pandemie. Dit was die ooreenkoms Vrydag tussen die president en nasionale ampsdraers van die National Education, Health and Allied Workers Union (Nehawu). Die vergadering volg ná die vakbond ŉ memorandum by die president ingedien het wat onder andere verband hou met verbetering van beroepsgesondheid en -veiligheid in die lig van die pandemie, diensvoorwaardes en salarisaanpassings vir die 2020/21- finansiële jaar. Pres. Cyril Ramaphosa was die voorsitter van die vergadering en Nehawu is onder andere verteenwoordig deur die vakbond se president, Mzwandile Makwayiba en algemene sekretaris Zola Saphetha. Minister in die presidensie Jackson Mthembu, minister van indiensneming en arbeid Thulas Nxesi, minister van staatsdiens en administrasie Senzo Mchunu en die adjunkminister van gesondheid dr. Joe Phaahla het ook die vergadering bygewoon. “Die gesprek was openhartig en menings en inligting is goedhartig gedeel,” het Tyrone Seale, waarnemende woordvoerder van die presidensie, gesê. “Die vergadering het ooreengekom dat die regering en Nehawu steeds aan die kwessies sal werk wat in die memorandum aangeroer is en tans bespreek word deur taakspanne van die regering en Nehawu.” Die verslag van dié taakspanne sal voorgelê word aan ŉ vergadering van senior leierskap van die regering en staatsdiensvakbonde wat binnekort weer sal vergader.